Re kroa karwa tal tako re terkey paneke Getsemani.
Tem re kerꞌep tal eneyeke,
Jisas kroa tekeis re disaipel iyn oko paneke,
“Om kontek ie ney awue neꞌiestek nom.”
Yi keꞌepem Pita ruij Jems ka Jon kartaiyl i karwa ka o tako koꞌota tektek eten iyn oko kois eten kosoklek etek i.
Kois Jisas tekeis re 3-pla ko paneke,
“Lopok iynjie ke perꞌien etek ka o tokso pana natalpaij ie numuet.
Om na kontek ie ney ka om nakon nakyieletek.”
Yi keꞌepesie re ka yi nink kwa wolwuen etek kois yi koꞌotkuriw kemen rewel iyn yi estek kesera God oko na yiko peltan tekpeiyl,
yi nakow perꞌien eney nawakaiyna yi nawa teken iyn yi nin nawow.
Yi estek tekeis pan,
“Aba Tmam,
eka klun naksu re o tartar.
Nakuwie nowue kaiyna eliy perꞌien eney.
Olinka,
e nin naksu o pana a teksiera e ney,
e naksu o pana eka peltam tekpiyl.”
Kois Jisas kwaweyiema na re ni 3-pla eke kois yi keyiel re warto muoiyn.
Kois yi tekeis Saimon Pita oko paneke,
“Saimon,
e ka muoiyn peyien!
Eka ninklon nakmin atam ontonton nom nakoispaijna pana aua pontenen iyn nakyieletek re o ko?”
Kois yi tekeis re 3-pla pan,
“Om mas nakon nakꞌestek ka nakyieletek anta re o soklek torso narwama na om ko ninklon narnaiytwaꞌiw nokun onꞌum ka narso om nakla.
A kosu sawe paneke om tekpeiyl iyn om nakon nakꞌestek,
olinka nokun iyn elinom lamat nuꞌum naka nink koispaijna iyn om nakso o nake.”
Tem yi keis re aij konuiyn kois yi kwaweyie nien iyn yi wa estek.
Tem yi estek,
yi estek na o pana watan peyien yi wa estek na ney.
Yi estek konuiyn kois yi kwaweyiema na re enien ka yi keyiel re warto muoiyn enien.
Nanen tawuelkuere kamꞌaiyn twaꞌiw re ka re ninklon naryiy woron tem teken.
Kois tem yi key re kroa,
re nink korso sawe aij petenien re narkeisweyie yi.
Namba tri tem yi kwaweyiema re nien kois yi keyiel re kois yi tekeis re paneke,
“Tem iyn om naklikaiy nawkonkona om iyn nakto muoiyn peyien a?
Muoiyn aka kois!
Tpan iyn o soklek kwama oko.
Nakyiel,
re kerkeij Onton iyn Eni nawa na ewere yere ni torso re o soklek.
Om naroa et entwa.
Nanen eni nata yie nowue na ewere yere ka kle wakama.”
Tem Jisas oko iynwue tekeis re aij,
Judas,
tako yere ni 12-pla terlelewna yi ke kow re ni tup prum karwama na re.
Re ni tup prum eney,
re bikpris iyn tempel ka re tisa iyn lo ka re ni tweiyn elen oko kerkeis re karwama.
Ni tup prum eney kertiey re aiy iyn tarla re ni lamat ka bainat o taiyltwa re tem re karwama na Jisas ka re 3-pla disaipel iyn.
Tem eneyeke,
Judas oko keis kaꞌala re iyn o anen yi naso Jisas ka re naryiel werꞌes ka narso sawe na yi.
Yi keis kaꞌala re pan,
“Ni om tekpeiyl iyn om naꞌepem i ka naꞌepla yi nawa na ewere yere ni tweiyn aka,
ni tem om nayiel ie nomuoiyliek i,
ni naka om naꞌepem i.
Om naꞌepem i ka om nakow i nakwa,
re ni mas naryieletek i.”
Ka tem re wama kernektwa Jisas ka re 3-pla disaipel iyn,
Judas oko kwa merꞌer na Jisas ka yi tekeis i pan,
“Poiyn omon,
tisa!”
kois yi komuoiyliek Jisas.
Kois tem re ni tup prum keryiel kerꞌes Jisas ka re kerꞌepempem i kois re kerꞌep i kwa.
Ka tem re kerꞌep Jisas ka,
tako yere ni koto titiy eke kpaiyn bainat iyn ka yi ktaltek eni tokso moiyl peyien na bikpris pelamat iyn tempel oko tenieropon selen tako kentek kla kwaꞌiw kon rewel.
Kois Jisas kroa ka yi tekeis re pan,
“Omaka ketiy re aiy iyn tarla ni lamat ka bainat naka kwama iyn nakꞌepem ie nakso o anen?
Omaka keis pan yeke ni iyn tokwue watan na re ni torkow gavman toryuiyn tur,
ko?
Araw tartar a kotuoiyl om tekmin ka a tokmu om sule na tempel olonma ko,
ka om nink keꞌepem ie ka om nink kaꞌana yie.
Olinka o nake mas nawama isipiyn pana buk iyn God keisna.”
Kois pana re disaipel iyn eke kerꞌepesie yi kerpeij karwa welen welen eliy yi.
Ni wruew apaw tako koto tem eneyeke,
kataiyl re kwanan Jisas.
Ni wruew apaw tako eneyeke,
kelꞌiy yi roiyn peyien.
Kois tem re keryiel i ka re torso iyn narꞌepem i,
yi kepeij eliy re ka re keryiypaij i roiyn iyn ka yi kepeij malelin peyien kwa.
Re kerꞌepem Jisas kwa teken na no iyn bikpris iyn tempel.
Kois tem eneyeke,
re eni tweiyn ka re bikpris iyn tempel,
ka re tisa iyn lo kerlilima kron.
Pita ke pen,
kwanan re on wolwuen wuena ontonton kois yi wa kapar kwaꞌos banis iyn taklaiyma no iyn bikpris iyn tempel eney.
Kois yi kataiyl re ni iyn teryieltek ono neyeke kemen eteiyn klal i.
Re bikpris iyn tempel ka re ni tweiyn iyn kot prum yere Juda kron kerpeiyltek aij remien iyn nakeispaij re iyn narla Jisas namat.
Olinka re kerpeiyl krar kwa ka re nink kertera aij omon tako.
Eni tartar kerkeiskura re aij saiywal na re aij takopenre iyn narkotna Jisas.
Olinka aij yere ko karwa yere yere ka nink kwa mana aij remien pontenen.
Elin.
Kois elen yere kroa keiskura Jisas oko aij tako.
Kois re terkeis paneke,
“Eteke tolonoltol i keis aij kwama na tokontal iyn pan,
‘Ye nepiemkur tempel re ni lamat korso ney ka araw 3-pla epin,
ye nosu wuew tako re ni lamat ninklon narso iyn nakeij i tal.’ ”
Olinka aij yere ni neyekere twana,
nink karwama tupeyien.
Kois hetpris iyn tempel kroa koto re ni tartar eney watan ka yi teksera Jisas paneke,
“E keꞌiep aij elen iyn e nakis nawa na re aij pana re to torkotna e ney o elin?”
Olinka Jisas koto meniemetek.
Kois hetpris iyn tempel oko kesera yi nien paneke,
“Eka Krais,
Onton iyn God,
et ma teꞌestek ka ma tanaiya san iyn aka,
o elin?”
Kois Jisas tekeisweyie re paneke,
“Ow,
yieke Krais.
Ka om nakyiel Onton iyn Eni ney namen na sia wakto God keꞌep nokun oko akan lamat ka yi nawtaiyltwa re tenteiyn pun iyn heven oko nawama.”
Hetpris iyn tempel kaꞌapal roiyn iyn kois yi tekeis re pan,
“Et tetera yi ko.
Sopana om wa nakey enimen enien iyn nawkeiswaliw aij iyn?
Yi kokotna yi pelamat oko.
Om klon i kaꞌas na God kois en tokontek o anen enien?”
Re ni tartar kerkeis pan Jisas oko koso o soklek etek kois pana yi mas namat.
Elen yere korsor weyiema Jisas tokore renen ka re korsoltwama yi roiyn selen tawuelkuen kois re karlakur karlapaij i kois re tersera yi paneke,
“Kis aij profet!”
Kois re ni iyn teryieltek tal eneyeke kerꞌepem i ka re karlakur karlapaij i.
Tem Pita kenlet i kemen tal re ni terlikaiy tron wakmen olonma na banis iyn ono neyeke,
tmeiyn apaw tako tokso moiyl iyn hetpris iyn tempel eke kle kwama.
Kois tem tmeiyn eney keyiel Pita kmen eteiyn taklal i ka,
yi keyielempem i kois yi tekeis i pan,
“Eka tako yere ni iyn taktaiyltaiyl Jisas iyn aiymol Nasaret.”
Olinka Pita ko krena yi ka yi tekeisweyie tmeiyn eney pan,
“A nink kosu sawe na aij e ka tekis naka.”
Kois tem Pita keis aij eneyeke kois yi iynwue parwakawuij notaltaon iyn yi nawa lilin,
merꞌer etek na tem naka,
maiyn kotol.
Tem tmeiyn tokso moiyl eke keyiel Pita wakto ka,
yi kroa tekeis re ni kartaiyl i koto ke pan,
“Ni naka tako yere ni to tartaiyltaiyl Jisas iyn aiymol Nasaret ka.”
Olinka Pita krena enien.
Re kron ontonton kois elen kron tal eneyeke terkeis Pita nien paneke,
“Aij isipiyn,
e nin nakriena aij kois e nakisetiep paneke e ka tako yere elin.
Nanen e ka tal remien niꞌi distrik Galili.”
Kois Pita keis nokun na yi pelamat kroa tekeis re pan,
“A tekispaij om na san iyn Ni Prum pan ni omaka tekeis na yi naka,
yeke a nink kosu sawe na yi.
Kois pana a tekriena ka a tekistiep aij iynwue neyeke,
God oko mas nasowelek etek ie iyn a tekistiep aij ney.”
Kois prepeyien maiyn kotol enien,
kois Pita olon keniyna aij Jisas keis i watan pan,
“Iynwue maiyn nin nartol krie tem eltin ka e nakistiep tem 3-pla paneke e nink kosu sawe na yie.”
Kois Pita koso so elin ka yi kla kwaꞌiw kon rewel ka yi kataiyn kosoklek etek.